《土牛行》
宋代·刘敞

立春自昔为土牛，古人设象今人愁。岂有范泥作头角，便可代天熙九畴。

村夫田妇初不知，缤纷围绕争相祈。皆云宜蚕又宜谷，拜跪满前同致词。

由来人事常反覆，久立要津宁尔福。请看今者拜跪徒，少选分张取其肉。

牛实无知何用祭，牛能有情岂不愧。化育万物非尔才，世人资尔聊为戏。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。